**Mallin nimi:** Tulen nähdyksi

**Mallin tavoite:** Tavoitteena on, että jokainen opiskelija tulee nähdyksi ryhmässä ja jokaisella on mahdollisuus liittyä osaksi opiskeluryhmäänsä. Tarkoituksena on, että opiskelijat hahmottavat olevansa osa kokonaisuutta ja heillä on oma paikkansa ja tehtävänsä osana opiskeluryhmää. Tämä tehtävä soveltuu toteutettavaksi aika ajoin uudelleen vahvistamaan **minä osana ryhmää** -ajatusta ja varsinkin aina, jos ryhmään tulee uusia jäseniä. Varaa tehtävälle tarpeeksi aikaa ja toimi rauhallisesti ja kiireettömästi.

**Mallin toteuttaminen käytännössä:** Koko ryhmä menee rinkiin siten, että **kaikki näkevät toisensa vaivatta** (jos ryhmä on iso, tee aluksi pienempiä rinkejä)

Toiminta aloitetaan käymällä jokaisen ryhmäläisen nimet läpi. Sano nimesi kuuluvasti ja katso samalla muita ryhmäläisiä. Toiset katsovat sinua takaisin (huom. katsotaan hyväksyvästi, lempeästi, innostaen ja rohkaisten toista). Voit tunnustella, millaista on olla katseiden kohteena ja sanoa ääneen, jos sinua vaikkapa jännittää. Sitten pysähtyneessä, rauhallisessa tilassa, kun olet sanonut oman nimesi, siirrä katseesi viereiselle ryhmäsi jäsenelle. Hän ottaa katseesi vastaan ja sen kautta aktiivisen roolin ja oman vuoronsa. Hän katsoo vuorostaan läpi kaikki ryhmäläiset ja kokee muiden katseet ja sanoo oman nimensä. Tätä jatketaan, kunnes kaikki ryhmäläiset on käyty läpi.

Tämän jälkeen aloitetaan uusi kierros. Katsokaa jokainen yhtä ryhmänne jäsentä vuorollaan ja sanokaa yhtäaikaisesti ”Minä näen Pasin”. Sen jälkeen siirtäkää katse seuraavaan ryhmäläiseen ja sanokaa sitten taas ”Minä näen Maisan”. Kierroksia, vauhtia ja yhteistä energiaa (ääni, tempo) voidaan lisätä, kun katse ja yhteys alkavat toimia. Jos harjoitus menee hätäiseksi, ohjaaja keskeyttää, rytmittää tilanteen ja ohjeistaa lisää, jos on tarvetta.

Harjoitusta voi jatkaa muuttamalla nähdyksi tulemisen satunnaisesti siten, että vuorossa oleva ryhmäläinen valitsee katseellaan sen, joka tulee nähdyksi seuraavaksi. Katso rauhallisesti valitsemaasi henkilöä niin, että hänelle ja sinulle syntyy yhteisymmärrys katseen kautta. Huolehdi, että myös muut ryhmän jäsenet näkevät keiden välille side syntyy ja kääntävät katseensa valittuun suuntaan. Sitten sanot rauhalliseen ja selkeään ääneen: ”Minä näen Pasin”. Näin vuoro siirtyy eteenpäin ja seuraavaksi on Pasin vuoro edetä rauhallisesti ja valita seuraava. ”Minä näen Maisan.” Ryhmän vastuulla on huolehtia, että jokainen tulee vuorollaan nähdyksi.

**Mallin alkuperäinen lähde:**   
Ryhmäyttämiskoulutuksen materiaali / Katariina Ylä-Rautio-Vaittinen